               EUROPOS KOMISIJA
            Briuselis, 2022 05 16
            COM(2022) 218 final
            2022/0158(NLE)

            Pasiūlymas
            TARYBOS SPRENDIMAS
            dėl pozicijos, kuri Europos Sąjungos vardu turi būti priimta EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 07 20 03 01 – socialinė apsauga)
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi EEE jungtiniame komitete, dėl numatomo priimti Jungtinio komiteto sprendimo dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo

               2.Pasiūlymo aplinkybės

               2.1.EEE susitarimas

               Europos ekonominės erdvės susitarimu (toliau – EEE susitarimas) EEE piliečiams ir ekonominės veiklos vykdytojams vidaus rinkoje užtikrinamos vienodos teisės ir pareigos. Juo numatyta keturias laisves reglamentuojančius ES teisės aktus taikyti visose 30 EEE valstybių, t. y. ES valstybėse narėse, Norvegijoje, Islandijoje ir Lichtenšteine. Be to, EEE susitarimu numatomas bendradarbiavimas kitose svarbiose srityse, pavyzdžiui, mokslinių tyrimų ir plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutinės ir horizontaliosios politikos sritimis. Susitarimas įsigaliojo 1994 m. sausio 1 d. Europos Sąjunga ir jos valstybės narės yra Susitarimo šalis.

               2.2.EEE jungtinis komitetas

               Už EEE susitarimo valdymą atsako EEE jungtinis komitetas. Tai forumas, kuriame keičiamasi nuomonėmis, susijusiomis su EEE susitarimo veikimu. Jo sprendimai priimami bendru sutarimu.

               2.3.Numatomas EEE jungtinio komiteto aktas

               EEE jungtinis komitetas turėtų priimti EEE jungtinio komiteto sprendimą (toliau – numatomas aktas) dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo.

               Numatomo akto tikslas yra užtikrinti tolesnį EEE susitarimo susitariančiųjų šalių bendradarbiavimą vykdant iš Sąjungos bendrojo biudžeto finansuojamus Sąjungos veiksmus, susijusius su laisvu darbuotojų judėjimu, socialinės apsaugos sistemų koordinavimu ir priemonėmis, skirtomis migrantams, įskaitant migrantus iš trečiųjų šalių;

               Vadovaujantis ES biudžeto politika, dalyvauti ES veikloje leidžiama tik tada, kai sumokamas atitinkamas finansinis įnašas. Tačiau mokėjimą galima atlikti tik po to, kai bus priimtas šis Tarybos sprendimo projektas ir kai EEE narėmis esančioms ELPA valstybėms bus pateiktas Europos Komisijos parengtas ES lėšų reikalavimas.

               Todėl, siekiant užpildyti spragą nuo 2022 m. sausio 1 d. iki dienos, kai bus gautas atitinkamas mokėjimas, Jungtinio komiteto sprendimo projektas taip pat turi būti taikomas atgaline data nuo 2022 m. sausio 1 d. Taikymas atgaline data nedaro poveikio suinteresuotųjų asmenų teisėms bei pareigoms ir nepažeidžia teisėtų lūkesčių principo.

                  Pagal EEE susitarimo 103 ir 104 straipsnius numatomas aktas Susitarimo šalims taps privalomas.

               3.Pozicija, kurios turi būti laikomasi Sąjungos vardu

               Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti jį pateikti EEE jungtiniame komitete artimiausiu metu.

               Dėl pridedamo EEE jungtinio komiteto sprendimo projekto turinio ir pobūdžio adaptacijos negali būti laikomos vien tik techninėmis adaptacijomis, kaip apibrėžta Tarybos reglamento Nr. 2894/94 1 straipsnio 3 dalyje. Todėl Taryba turi nustatyti Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .

               4.1.2.Taikymas aptariamuoju atveju

               EEE jungtinis komitetas yra susitarimu, būtent EEE susitarimu, įsteigtas organas. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu EEE susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis kartu su Tarybos reglamento (EB) Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

                Numatomu aktu siekiama laisvo darbuotojų judėjimo ir socialinės apsaugos sistemų koordinavimo srities tikslų ir jį sudaro šios srities dalys. Todėl materialinis teisinis pagrindas yra SESV 46 ir 48 straipsniai.

               4.3.Išvada

               Siūlomo sprendimo teisinis pagrindas turėtų būti SESV 46 ir 48 straipsniai kartu su 218 straipsnio 9 dalimi ir Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               5.Poveikis biudžetui

                  Norvegija, Islandija ir Lichtenšteinas turės finansiškai prisidėti prie Sąjungos biudžeto. Tiksli suma bus nustatyta vadovaujantis EEE susitarimo nuostatomis, kai bus priimtas šis Tarybos sprendimo projektas.

               6.Numatomo akto skelbimas

               EEE jungtinio komiteto sprendimu bus iš dalies pakeistas 31 protokolas dėl bendradarbiavimo konkrečiose srityse, nesusijusiose su keturiomis laisvėmis, todėl tikslinga priimtą aktą paskelbti Europos Sąjungos oficialiajame leidinyje.

               2022/0158 (NLE)

               Pasiūlymas

               TARYBOS SPRENDIMAS

               dėl pozicijos, kuri Europos Sąjungos vardu turi būti priimta EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo

                  (Biudžeto eilutė 07 20 03 01 – socialinė apsauga)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 46 ir 48 straipsnius kartu  su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) 2894/94 dėl Europos ekonominės erdvės susitarimo įgyvendinimo tvarkos
                  2
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  3
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo 31 protokolą dėl bendradarbiavimo konkrečiose srityse, nesusijusiose su keturiomis laisvėmis;

               (3)tikslinga tęsti EEE susitarimo susitariančiųjų šalių bendradarbiavimą, įskaitant bendradarbiavimą, susijusį su laisvu darbuotojų judėjimu, socialinės apsaugos sistemų koordinavimu ir migrantams, įskaitant migrantus iš trečiųjų šalių, skirtomis priemonėmis;

               (4)todėl EEE susitarimo 31 protokolas turėtų būti atitinkamai iš dalies pakeistas;

               (5)Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) dalinio pakeitimo, grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas / Pirmininkė

                     (1)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (2)

                        OL L 305, 1994 11 30, p. 6–8.

                     (3)

                        OL L 1, 1994 1 3, p. 3.

    ---documentbreak---

               EUROPOS KOMISIJA
            Briuselis, 2022 05 16
            COM(2022) 218 final

            PRIEDAS
            prie
            Pasiūlymo dėl Tarybos sprendimo
            dėl pozicijos, kuri Europos Sąjungos vardu turi būti priimta EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo(Biudžeto eilutė 07 20 03 01 – socialinė apsauga)

               PRIEDAS

               EEE JUNGTINIO KOMITETO SPRENDIMAS

               Nr. […]

               ... m... m.... d.

               kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,

               kadangi:

               (1)tikslinga tęsti EEE susitarimo susitariančiųjų šalių bendradarbiavimą vykdant iš Sąjungos bendrojo biudžeto finansuojamus Sąjungos veiksmus, susijusius su laisvu darbuotojų judėjimu, socialinės apsaugos sistemų koordinavimu ir priemonėmis, skirtomis migrantams, įskaitant migrantus iš trečiųjų šalių;

               (2)todėl EEE susitarimo 31 protokolas turėtų būti iš dalies pakeistas, kad toks platesnis bendradarbiavimas galėtų būti vykdomas nuo 2022 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               EEE susitarimo 31 protokolo 5 straipsnio 5 ir 14 dalyse žodžiai „2021 finansinių metų“ pakeičiami žodžiais „2021 ir 2022 finansinių metų“.

               2 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo
                  1* 103 straipsnio 1 dalį.

               Jis taikomas nuo 2022 m. sausio 1 d.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                  EEE jungtinio komiteto vardu

                  Pirmininkas / Pirmininkė

                  [...]

                  EEE jungtinio komiteto

                  Sekretoriai

                  [...]

                     (1)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]


               EUROPOS KOMISIJA
            Briuselis, 2022 05 16
            COM(2022) 205 final
            2022/0150(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolo dėl finansinių reikalavimų 82 straipsniui įgyvendinti dalinio pakeitimo („InvestEU“)
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi EEE jungtiniame komitete, dėl numatomo priimti Jungtinio komiteto sprendimo dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolo dėl finansinių reikalavimų 82 straipsniui įgyvendinti dalinio pakeitimo.

               2.Pasiūlymo aplinkybės

               2.1.EEE susitarimas

               Europos ekonominės erdvės susitarimu (toliau – EEE susitarimas) EEE piliečiams ir ekonominės veiklos vykdytojams vidaus rinkoje užtikrinamos vienodos teisės ir pareigos. Juo numatyta keturias laisves reglamentuojančius ES teisės aktus taikyti visose 30 EEE valstybių, t. y. ES valstybėse narėse, Norvegijoje, Islandijoje ir Lichtenšteine. Be to, EEE susitarimu numatomas bendradarbiavimas kitose svarbiose srityse, pavyzdžiui, mokslinių tyrimų ir plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutinės ir horizontaliosios politikos sritimis. Susitarimas įsigaliojo 1994 m. sausio 1 d. Europos Sąjunga ir jos valstybės narės yra Susitarimo šalis.

               2.2.EEE jungtinis komitetas

               Už EEE susitarimo valdymą atsako EEE jungtinis komitetas. Tai forumas, kuriame keičiamasi nuomonėmis, susijusiomis su EEE susitarimo veikimu. Jo sprendimai priimami bendru sutarimu.

               2.3.Numatomas EEE jungtinio komiteto aktas

               EEE jungtinis komitetas turėtų priimti sprendimą (toliau – numatomas aktas) dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolo dėl finansinių reikalavimų 82 straipsniui įgyvendinti dalinio pakeitimo.

               Numatomo akto tikslas – išplėsti EEE susitarimo Susitariančiųjų Šalių bendradarbiavimą įtraukiant EEE narėmis esančias ELPA valstybes į programą „InvestEU“. Todėl į EEE susitarimą turi būti įtrauktas 2021 m. kovo 24 d. Europos Parlamento ir Tarybos reglamentas (ES) 2021/523, kuriuo nustatoma programa „InvestEU“ ir iš dalies keičiamas Reglamentas (ES) 2015/1017
                  1
               .

                  Kadangi Lichtenšteinas nepareiškė noro dalyvauti programoje „InvestEU“, EEE jungtinio komiteto sprendimo projektas susijęs tik su Norvegija ir Islandija. EEE narėmis esančios ELPA valstybės taip pat nusprendė nedalyvauti „InvestEU“ konsultacijų centro veikloje, bet gali nuspręsti dalyvauti per „InvestEU“ fondo ES skyrių teikiant vieną ar daugiau finansinių produktų. Kad EEE narėmis esančios ELPA valstybės galėtų skirti pakankamą finansinį įnašą, toks įnašas turi būti grindžiamas finansinių produktų, kuriuos teikiant jos nusprendžia dalyvauti, rizikos profiliu. EEE narėmis esančių ELPA valstybių įnašas turi padidinti ES garantiją.

               Apskaičiuojant EEE narėmis esančių ELPA valstybių finansinį įnašą į „InvestEU“ fondą, EEE susitarimo 82 straipsnio 1 dalyje biudžeto eilutėms nustatytas proporcingumo koeficientas gali netiksliai atspindėti dalyvavimo „InvestEU“ fondo veikloje teikiant atitinkamus finansinius produktus dalį. Todėl pagal 32 protokolo 8 straipsnį ELPA valstybės turi sudaryti susitarimus dėl įnašo su ES, kuriai atstovauja Komisija. Atsižvelgiant į finansinį įnašą, skiriamą per pasirinktus finansinius produktus, susitarimuose dėl įnašo turi būti nustatytos ELPA valstybių finansinio įnašo į ES garantiją sumos, šio įnašo naudojimo sąlygos, įnašo mokėjimo dažnumas bei sumos ir nepanaudotų lėšų bei pajamų kompensavimo ELPA valstybėms taisyklės.

               Vadovaujantis ES biudžeto politika, dalyvauti ES veikloje leidžiama tik tada, kai atitinkamas finansinis įnašas sumokamas. Tačiau mokėjimą galima atlikti tik priėmus šį Tarybos sprendimo projektą ir po to, kai EEE narėmis esančioms ELPA valstybėms pateikiamas Europos Komisijos parengtas ES lėšų reikalavimas.

               Todėl, siekiant užpildyti spragą nuo 2022 m. sausio 1 d. iki dienos, kai atitinkamas mokėjimas bus gautas, Jungtinio komiteto sprendimo projektas taip pat turi būti taikomas atgaline data nuo 2022 m. sausio 1 d. Taikymas atgaline data nedaro poveikio suinteresuotųjų asmenų teisėms bei pareigoms ir nepažeidžia teisėtų lūkesčių principo.

                  Pagal EEE susitarimo 103 ir 104 straipsnius numatomas aktas taps privalomas Susitarimo šalims.

               3.Pozicija, kurios turi būti laikomasi Sąjungos vardu

               Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija tikisi galėsianti jį pristatyti EEE jungtiniame komitete artimiausiu metu.

               Dėl pridedamo EEE jungtinio komiteto sprendimo projekto turinio ir pobūdžio adaptacijos negali būti laikomos vien tik techninėmis adaptacijomis, nurodytomis Tarybos reglamento Nr. 2894/94 1 straipsnio 3 dalyje. Todėl Taryba turi nustatyti Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  2
               .

               4.1.2.Taikymas aptariamuoju atveju

               EEE jungtinis komitetas yra susitarimu, būtent EEE susitarimu, įsteigtas organas. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu EEE susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis kartu su Tarybos reglamento (EB) Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Siūlomo sprendimo materialinis teisinis pagrindas turi atitikti teisės akto, kuris juo įtraukiamas į EEE susitarimą, materialinį teisinį pagrindą.

               Programa „InvestEU“ grindžiama SESV antraštinėmis dalimis „Pramonė“ ir „Ekonominė, socialinė ir teritorinė sanglauda“ (173 straipsnis ir 175 straipsnio trečia pastraipa).

               Todėl siūlomo sprendimo materialinis teisinis pagrindas apima šias nuostatas: SESV 173 straipsnį ir 175 straipsnio trečią pastraipą.

               4.3.Išvada

               Siūlomo sprendimo teisinis pagrindas turėtų būti SESV 173 straipsnis ir 175 straipsnio trečia pastraipa kartu su 218 straipsnio 9 dalimi ir Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               5.Poveikis biudžetui

                  Norvegija ir Islandija turi finansiškai prisidėti prie Sąjungos biudžeto. Tiksli suma bus nustatyta vadovaujantis EEE susitarimo nuostatomis, kai šis Tarybos sprendimo projektas bus priimtas.

               6.Numatomo akto paskelbimas

               EEE jungtinio komiteto sprendimu bus iš dalies pakeistas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolas dėl finansinių reikalavimų 82 straipsniui įgyvendinti, todėl tikslinga priimtą aktą paskelbti Europos Sąjungos oficialiajame leidinyje.

               2022/0150 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolo dėl finansinių reikalavimų 82 straipsniui įgyvendinti dalinio pakeitimo

                  („InvestEU“)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 173 straipsnį ir 175 straipsnio trečią pastraipą kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) 2894/94
                  3
                dėl Europos ekonominės erdvės susitarimo įgyvendinimo tvarkos, ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)1994 m. sausio 1 d. įsigaliojo Europos ekonominės erdvės susitarimas
                  4
                (toliau – EEE susitarimas) ;

               (2)pagal EEE susitarimo 98 straipsnį, EEE jungtinis komitetas gali nuspręsti iš dalies pakeisti, be kita ko, EEE susitarimo 31 protokolą dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolą dėl finansinių reikalavimų 82 straipsniui įgyvendinti;

               (3)į EEE susitarimą turi būti įtrauktas Europos Parlamento ir Tarybos reglamentas (ES) 2021/523
                  5
               ;

               (4)todėl EEE susitarimo 31 protokolas (dėl bendradarbiavimo konkrečiose srityse, nesusijusiose su keturiomis laisvėmis) ir 32 protokolas (dėl finansinių reikalavimų 82 straipsniui įgyvendinti) turėtų būti atitinkamai iš dalies pakeisti;

               (5)Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) ir 32 protokolo (dėl finansinių reikalavimų 82 straipsniui įgyvendinti) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 107, 2021 3 26, p. 30–89.

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        OL L 305, 1994 11 30, p. 6–8.

                     (4)

                        OL L 1, 1994 1 3, p. 3.

                     (5)

                        2021 m. kovo 24 d. Europos Parlamento ir Tarybos reglamentas (ES) 2021/523, kuriuo nustatoma programa „InvestEU“ ir iš dalies keičiamas Reglamentas (ES) 2015/1017, OL L 107, 2021 3 26, p. 30–89.

    ---documentbreak---

               EUROPOS KOMISIJA
            Briuselis, 2022 05 16
            COM(2022) 205 final

            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, ir 32 protokolo dėl finansinių reikalavimų 82 straipsniui įgyvendinti dalinio pakeitimo (InvestEU)

               PRIEDAS

               EEE JUNGTINIO KOMITETO SPRENDIMAS

               Nr. […]

               […]

               kuriuo iš dalies keičiamas EEE susitarimo 31 protokolas (dėl bendradarbiavimo konkrečiose srityse, nesusijusiose su keturiomis laisvėmis) ir 32 protokolas (dėl finansinių reikalavimų 82 straipsniui įgyvendinti)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,

               kadangi:

               (1)tikslinga išplėsti EEE susitarimo susitariančiųjų šalių bendradarbiavimą įtraukiant 2021 m. kovo 24 d. Europos Parlamento ir Tarybos reglamentą (ES) 2021/523, kuriuo nustatoma programa „InvestEU“ ir panaikinamas Reglamentas (ES) 2015/1017
                  1
               ;

               (2)pagal Reglamento (ES) 2021/523 5 straipsnį, ELPA valstybės gali skirti įnašus į ES garantiją, kad galėtų dalyvauti teikiant tam tikrus „InvestEU“ fondo ES skyriaus finansinius produktus. ELPA valstybių įnašai į ES garantijos atidėjinius gali būti papildyti kompensacine garantija, kuria padengiami su ES garantija susiję atitinkami neapibrėžtieji įsipareigojimai. Arba jos taip pat gali visą įnašą į „InvestEU“ fondą skirti pinigais;

               (3)EEE susitarime, ypač jo 81 straipsnyje, nustatytos ELPA valstybių ir jų institucijų, įmonių, organizacijų ir piliečių dalyvavimo Europos Sąjungos programose sąlygos ;

               (4)pagal 2020 m. gruodžio 14 d. Tarybos reglamentą (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti
                  2
               , Europos Parlamento ir Tarybos reglamentu (ES) 2021/523 nustatytai programai „InvestEU“ skiriamos papildomos išorės asignuotosios pajamos. EEE susitarimo 32 protokole dėl finansinių reikalavimų 82 straipsniui įgyvendinti tikslinga paaiškinti, kad apskaičiuojant ELPA valstybių finansinius įnašus į programą „InvestEU“, susijusius su jų dalyvavimu šioje programoje, apskaičiavimo pagrindas būtų padidintas asignavimais, atitinkančiais Tarybos reglamento (ES) 2020/2094 3 straipsnio 1 dalyje nurodytas išorės asignuotąsias pajamas;

               (5)todėl EEE susitarimo 31 ir 32 protokolai turėtų būti atitinkamai iš dalies pakeisti, kad toks išplėstas bendradarbiavimas galėtų būti vykdomas nuo 2022 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               Po EEE susitarimo 31 protokolo 19 straipsnio (Ekonominių ir socialinių skirtumų mažinimas) pridedamas šis straipsnis:

               „20 straipsnis

               Konkurencingumo ir socialinės ekonominės konvergencijos ir sanglaudos didinimas pagal programą „InvestEU“

               1.Nuo 2022 m. sausio 1 d. ELPA valstybės dalyvauja veikloje, kuri gali būti vykdoma remiantis šiuo Sąjungos teisės aktu:

               -32021R0523 – 2021 m. kovo 24 d. Europos Parlamento ir Tarybos reglamentu (ES) 2021/523, kuriuo nustatoma programa „InvestEU“ ir iš dalies keičiamas Reglamentas (ES) 2015/1017 (OL L 107, 2021 3 26, p. 30).

               2.ELPA valstybės nedalyvauja „InvestEU“ konsultacijų centro veikloje.

               3.EEE valstybės gali nuspręsti dalyvauti teikiant vieną ar daugiau „InvestEU“ fondo ES skyriaus finansinių produktų. ELPA valstybių įnašas grindžiamas finansinių produktų, kuriuos teikiant jos nusprendžia dalyvauti, rizikos profiliu. ELPA valstybių įnašas padidina ES garantiją.

               4.Apskaičiuojant ELPA valstybių finansinį įnašą į „InvestEU“ fondą, EEE susitarimo 82 straipsnio 1 dalyje biudžeto eilutėms nustatytas proporcingumo koeficientas netaikomas. Pagal 32 protokolo 8 straipsnį, ELPA valstybės sudaro susitarimus dėl įnašo su ES, kuriai atstovauja Komisija. Susitarimuose dėl įnašo nustatomos ELPA valstybių finansinio įnašo į ES garantiją sumos, šio įnašo naudojimo sąlygos, įnašo mokėjimo dažnumas bei sumos ir nepanaudotų lėšų ir pajamų kompensavimo ELPA valstybėms taisyklės.

               5.Kai ELPA valstybių įnašas į ES garantiją neužtikrina visų atidėjinių grynaisiais pinigais, t. y. atidėjinių suma yra mažesnė nei 100 proc., ELPA valstybės įsipareigoja atitinkamą neapibrėžtąjį įsipareigojimą padengti neatšaukiama, besąlygine ir pagal pareikalavimą suteikiama kompensacine garantija. Kompensacinė garantija suteikiama tuo pačiu metu, kai susitarimas dėl įnašo pasirašomas.

               6.Lichtenšteinas nedalyvauja šioje programoje ir neprisideda finansiškai prie jos įgyvendinimo.“

               2 straipsnis

               EEE susitarimo 32 protokolo 1 straipsnio 10 dalies tekstas pakeičiamas taip:

               „10. Siekiant apskaičiuoti veiklos įnašą pagal Susitarimo 82 straipsnio a ir b punktus, į galutinai priimtą atitinkamų metų Europos Sąjungos biudžetą įtraukti įsipareigojimų ir mokėjimų asignavimai, skirti programai „Europos horizontas“ (nustatytai Europos Parlamento ir Tarybos reglamentu (ES) 2021/695), programai „InvestEU“ (nustatytai Europos Parlamento ir Tarybos reglamentu (ES) 2021/523) ir Sąjungos civilinės saugos mechanizmui (reglamentuojamam Europos Parlamento ir Tarybos sprendimu Nr. 1313/2013/ES) finansuoti, padidinami asignavimais, atitinkančiais išorės asignuotąsias pajamas, skirtas tai veiklai pagal 2020 m. gruodžio 14 d. Tarybos reglamento (ES) 2020/2094, kuriuo nustatoma Europos Sąjungos ekonomikos gaivinimo priemonė atsigavimui po COVID-19 krizės paremti
                  3
               , 3 straipsnio 1 dalį.“

               3 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį
                  4*.

               Jis taikomas nuo 2022 m. sausio 1 d.

               4 straipsnis

               Šis sprendimas paskelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                  EEE jungtinio komiteto vardu

                  Pirmininkas

                  […]

                  EEE jungtinio komiteto

                  sekretoriai

                  […]

                     (1)

                        OL L 107, 2021 3 26, p. 30.

                     (2)

                        OL L 433I, 2020 12 22, p. 23.

                     (3)

                        OL L 433I, 2020 12 22, p. 23.

                     (4)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]


               EUROPOS KOMISIJA
            Briuselis, 2022 05 16
            COM(2022) 215 final
            2022/0153(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Specialiajame prekybos komitete muitinių bendradarbiavimo ir prekių kilmės taisyklių klausimams, dėl konsultacijų, nustatytų Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 63 straipsnio 3 dalyje

               AIŠKINAMASIS MEMORANDUMAS

               1.Pasiūlymo dalykas

               Specialusis prekybos komitetas muitinių bendradarbiavimo ir prekių kilmės taisyklių klausimams planuoja priimti sprendimą dėl konsultacijų pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 63 straipsnio 3 dalį. Šis pasiūlymas teikiamas dėl sprendimo, kuriuo nustatoma pozicija, kurios šiuo klausimu turi būti laikomasi ES vardu Specialiajame prekybos komitete muitinių bendradarbiavimo ir prekių kilmės taisyklių klausimams.

               2.Pasiūlymo aplinkybės

               2.1.ES ir JK prekybos ir bendradarbiavimo susitarimas

               Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu (toliau – Susitarimas) suteikiama galimybė be muitų ir kvotų importuoti į Susitarimo šalį kitos šalies kilmės prekes, jei jos atitinka prekių kilmės taisyklių reikalavimus. Susitarimo 63 straipsnyje nustatyta produktų kilmės tikrinimo procedūra. Jame taip pat nurodyta, kad šalys privalo surengti konsultacijas, jei viena šalis atsisako taikyti lengvatinį režimą kitos šalies produktui, nors eksportuojanti šalis pateikė teigiamą nuomonę, patvirtinančią produkto kilmę.

               2.2.Specialusis prekybos komitetas muitinių bendradarbiavimo ir prekių kilmės taisyklių klausimams

               Pagal Susitarimo 8 straipsnio 1 dalies c punktą, Specialiojo prekybos komiteto kompetencija apima klausimus, susijusius su:

               - Susitarimo antros dalies pirmo podalio I antraštinės dalies 2 ir 5 skyriais,

               - Protokolu dėl savitarpio administracinės pagalbos muitinės reikalų srityje ir

               - nuostatomis dėl muitinės atliekamo intelektinės nuosavybės teisių užtikrinimo, rinkliavų ir privalomųjų mokėjimų, muitinio įvertinimo ir suremontuotų prekių.

               Pagal Susitarimo 121 straipsnio 2 dalies d punktą, Specialusis prekybos komitetas muitinių bendradarbiavimo ir prekių kilmės taisyklių klausimams gali priimti sprendimus ar rekomendacijas dėl 63 straipsnyje numatytų konsultacijų procedūrų. Jis taip pat gali priimti sprendimus ar rekomendacijas dėl visų techninių ar administracinių klausimų, susijusių su I antraštinės dalies 2 skyriaus įgyvendinimu. Tai apima aiškinamąsias pastabas, kuriomis siekiama užtikrinti vienodą prekių kilmės taisyklių taikymą.

               2.3.Numatomas Specialiojo prekybos komiteto muitinių bendradarbiavimo ir prekių kilmės taisyklių klausimams aktas

               Numatomu teisės aktu siekiama nustatyti šalių konsultacijų taisykles, taikomas tuo atveju, jei viena šalis atsisako taikyti lengvatinį režimą kitos šalies produktui, nors eksportuojanti šalis pateikė teigiamą nuomonę dėl produkto kilmės.

               Numatomas aktas taps šalims privalomas pagal Susitarimo 10 straipsnį ir 121 straipsnio 2 dalies d punktą. Juo bus įgyvendinta Susitarimo 63 straipsnio 3 dalis. Pagal šį straipsnį Specialusis prekybos komitetas muitinių bendradarbiavimo ir prekių kilmės taisyklių klausimams turi nustatyti konsultacijų procedūrą, pagal kurią šalys turi konsultuotis, jei nesutaria dėl prekių kilmės taisyklių taikymo. Konkrečiai taip yra tuo atveju, kai viena šalis atsisako taikyti lengvatinį režimą kitos šalies produktui, nors eksportuojanti šalis, atlikusi tikrinimo procedūrą, pateikė teigiamą nuomonę, patvirtinančią produkto kilmę. Pagal siūlomas taisykles šalys turi lanksčiai rengti konsultacijas, padedančias abiem šalims bendrauti ir pagrįsti atsisakymą taikyti lengvatinį režimą.

               1 taisyklėje nustatyta, kaip šalis gali prašyti surengti konsultacijas su kita šalimi. Pagal ją Specialiojo prekybos komiteto sekretoriatas paskiriamas kontaktiniu centru.

               2 taisyklėje nustatyti konsultacijų sesijų sušaukimo ir užbaigimo terminai. Joje taip pat siūlomos kelios jų rengimo galimybės.

               Pagal 3 taisyklę reikalaujama, kad šalys prieš kiekvieną sesiją paskelbtų numatomą savo atitinkamų delegacijų sudėtį.

               4 taisyklėje išdėstyta kalbų vartojimo tvarka, taikoma konsultacijoms ir atitinkamiems iš anksto pateiktiniems dokumentams.

               5 taisyklėje nustatyta sesijų protokolų rengimo tvarka ir terminai.

               Pagal 6 taisyklę reikalaujama, kad šalys stengtųsi rasti abiem pusėms priimtiną sprendimą. Joje taip pat paaiškinama, kada konsultacijų laikotarpis bus laikomas pasibaigusiu ir nurodoma, kad jis nebus laikomas pasibaigusiu, jei konsultacijos neįvyks dėl vienos iš šalių kaltės.

               3.Pozicija, kurios turi būti laikomasi ES vardu

               Taryba turėtų nustatyti poziciją, kurios ES turi laikytis Specialiajame prekybos komitete muitinių bendradarbiavimo ir prekių kilmės taisyklių klausimams priimant Susitarimo 63 straipsnio 3 dalyje numatytų konsultacijų organizavimo taisykles. Taip bus užtikrintas geresnis reglamentavimas ir didesnis skaidrumas.

               Siūloma procedūra nedaro poveikio Susitarime nustatytų prekių kilmės taisyklių esmei.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Pagal Sutarties dėl Europos Sąjungos veikimo (SESV) 218 straipsnio 9 dalį galima priimti sprendimus, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas.

               4.1.2.Taikymas aptariamuoju atveju

               Susitarimu įsteigtas Specialusis prekybos komitetas muitinių bendradarbiavimo ir prekių kilmės taisyklių klausimams. Todėl tai yra Susitarimu įsteigtas organas.

               Aktas, kurį turi priimti Specialusis prekybos komitetas muitinių bendradarbiavimo ir prekių kilmės taisyklių klausimams, yra teisinę galią turintis aktas. Jis taps šalims privalomas pagal Susitarimo 10 straipsnį ir 121 straipsnio 2 dalies d punktą.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio ES vardu nustatoma pozicija, tikslo ir turinio. Numatomu aktu gali būti siekiama dviejų tikslų arba jį gali sudaryti dvi dalys ir vieną iš tikslų ar dalių galima laikyti pagrindiniu, o kitą – papildomu. Tokiu atveju sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys – pagal Susitarimo 63 straipsnio 3 dalį nustatyti konsultacijų procedūrą, taikomą tuo atveju, jei šalis atsisako taikyti lengvatinį režimą kitos šalies produktui.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               2022/0153 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Specialiajame prekybos komitete muitinių bendradarbiavimo ir prekių kilmės taisyklių klausimams, dėl konsultacijų, nustatytų Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 63 straipsnio 3 dalyje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Susitarimas) buvo sudarytas Tarybos sprendimu (ES) 2020/2252 2020 m. gruodžio 29 d., ir įsigaliojo 2021 m. gegužės 1 d.;

               (2)Susitarimo 63 straipsnio 3 dalyje numatyta konsultacijų procedūra, taikytina atsisakymo taikyti lengvatinį muitų tarifų režimą atveju. Pagal Prekybos ir bendradarbiavimo susitarimo 121 straipsnio 2 dalies d punktą, Susitarimo 8 straipsnio 1 dalies c punktu įsteigtas Specialusis prekybos komitetas muitinių bendradarbiavimo ir prekių kilmės taisyklių klausimams (toliau – Komitetas) gali priimti sprendimus ar rekomendacijas dėl 63 straipsnio 3 dalyje nustatytų konsultacijų procedūrų. Pagal Prekybos ir bendradarbiavimo susitarimo 10 straipsnį Komiteto priimti sprendimai yra privalomi šalims;

               (3)tikslinga Tarybos sprendimu nustatyti poziciją, kurios ES vardu turi būti laikomasi Komitete, nes Komiteto sprendimas dėl Prekybos ir bendradarbiavimo susitarimo 63 straipsnio 3 dalyje nustatytų konsultacijų taisyklių turės teisinę galią;

               (4)nustačius Prekybos ir bendradarbiavimo susitarimo 63 straipsnio 3 dalyje numatytos konsultacijų procedūros taisykles bus suteikta daugiau aiškumo ir užtikrintas skaidrumas tais atvejais, kai viena šalis atsisako taikyti lengvatinį muitų tarifų režimą kitos šalies produktui, nepaisant tos šalies pateiktos teigiamos nuomonės, patvirtinančios produkto kilmę;

               (5)todėl Sąjungos pozicija Komitete turėtų būti grindžiama šio sprendimo priede pateiktu Komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Susitarimu įsteigtame Specialiajame prekybos komitete muitinių bendradarbiavimo ir prekių kilmės taisyklių klausimams, grindžiama prie šio sprendimo pridėtu to komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

    ---documentbreak---

               EUROPOS KOMISIJA
            Briuselis, 2022 05 16
            COM(2022) 215 final

            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Specialiajame prekybos komitete muitinių bendradarbiavimo ir prekių kilmės taisyklių klausimams, dėl konsultacijų, nustatytų Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 63 straipsnio 3 dalyje

               PRIEDAS

               Projektas

               ES IR JK SPECIALIOJO PREKYBOS KOMITETO

               muitinių bendradarbiavimo ir prekių kilmės taisyklių klausimams,

               įsteigto

               Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu,

               SPRENDIMAS NR. ...

               dėl konsultacijų procedūros, taikytinos atsisakymo taikyti lengvatinį režimą atveju

               SPECIALUSIS PREKYBOS KOMITETAS muitinių bendradarbiavimo ir prekių kilmės taisyklių klausimams,

               atsižvelgdamas į Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą (toliau – Susitarimas), ypač į jo 63 straipsnio 3 dalį dėl konsultacijų procedūros, taikytinos atsisakymo taikyti lengvatinį režimą atveju, nustatymo,

               kadangi:

               (1)
                     Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Susitarimas) buvo sudarytas Tarybos sprendimu (ES) 2020/2252 2020 m. gruodžio 29 d., ir įsigaliojo 2021 m. gegužės 1 d.;

               (2)
                     Susitarimo 121 straipsnio 2 dalies d punkte numatyta, kad Specialusis prekybos komitetas muitinių bendradarbiavimo ir prekių kilmės taisyklių klausimams (toliau – Komitetas) gali priimti sprendimus ar rekomendacijas dėl Susitarimo 63 straipsnio 3 dalyje nustatytų konsultacijų procedūros;

               (3)
                     Susitarimo 63 straipsnio 3 dalyje nustatyta, kad tuo atveju, kai importuojančios šalies muitinė, gavusi eksportuojančios šalies nuomonę, kuria buvo patvirtintas produkto kilmės statusas, eksportuojančios šalies muitinei praneša apie savo ketinimą atsisakyti taikyti lengvatinį muitų tarifų režimą, bet kurios iš šalių prašymu per tris mėnesius nuo to pranešimo dienos surengiamos konsultacijos ir jos gali vykti Komiteto nustatyta tvarka;

               (4)
                     pagal Susitarimo 63 straipsnio 3 dalį, turi būti nustatytos procedūrinės taisyklės, kad šalims būtų lengviau susitarti tuo atveju, kai atsisakoma taikyti lengvatinį režimą nepaisant kitos šalies nuomonės, patvirtinančios produkto kilmę,

               PRIĖMĖ ŠĮ SPRENDIMĄ:

               1 straipsnis

               Susitarimo 63 straipsnio 3 dalyje nurodytos konsultacijos vyksta pagal šio sprendimo priede nurodytas jų organizavimo taisykles.

               2 straipsnis

               Šis sprendimas įsigalioja jo priėmimo dieną.

               Jis taikomas nuo tos pačios dienos.

               Priimta ….

                  Specialiojo prekybos komiteto vardu

               ES bendrapirmininkis ir JK bendrapirmininkis

               PRIEDAS

               KONSULTACIJŲ PROCEDŪRA

               PAGAL ES IR JK PREKYBOS IR BENDRADARBIAVIMO SUSITARIMO 63 STRAIPSNIO 3 DALIES ANTRĄ PASTRAIPĄ

               1 taisyklė

               1.Importuojančios šalies muitinei pranešus eksportuojančios šalies muitinei apie savo ketinimą atsisakyti taikyti lengvatinį muitų tarifų režimą, šalis gali pagal ES ir JK prekybos ir bendradarbiavimo susitarimo (toliau – Susitarimas) 63 straipsnio 3 dalies antrą pastraipą pateikti kitai šaliai prašymą surengti konsultacijas.

               2.Prašančiosios šalies Specialiojo prekybos komiteto muitinių bendradarbiavimo ir prekių kilmės taisyklių klausimams (toliau – Komitetas) sekretoriato narys pateikia prašymą kitos šalies sekretoriato nariui e. paštu arba, kai tinkama, bet kuria kita [tele]komunikacijų priemone, kuria galima užfiksuoti prašymo išsiuntimą. Jei neįrodyta kitaip, toks prašymas laikomas gautu jo išsiuntimo dieną.

               2 taisyklė

               1.Konsultacijos surengiamos ir užbaigiamos per tris mėnesius nuo 1 taisyklėje nurodyto pranešimo apie ketinimą dienos, išskyrus atvejus, kai šalys susitaria pratęsti konsultacijų laikotarpį. Per tą laikotarpį šalys gali susitikti vieną ar kelis kartus.

               2.Konsultacijos rengiamos tiesiogiai arba bet kokiomis kitomis šalių sutartomis ryšio priemonėmis. Jei konsultacijos rengiamos tiesiogiai, jos vyksta šalies, kuriai pateiktas prašymas surengti konsultacijas, teritorijoje, nebent šalys susitaria kitaip.

               3 taisyklė

               Likus 15 kalendorinių dienų iki kiekvienos konsultacijų sesijos, atitinkamai Sąjunga ir Jungtinė Karalystė per sekretoriatą informuoja kitą šalį kitą apie numatomą savo atitinkamų delegacijų sudėtį ir nurodo kiekvieno delegacijos nario vardą, pavardę ir pareigas.

               4 taisyklė

               1.Konsultacijos vyksta anglų kalba.

               2.Sekretoriatas kitai šaliai perduoda su konsultacija susijusius rašytinius dokumentus. Jie gali būti parengti bet kuria iš oficialiųjų ES kalbų.

               5 taisyklė

               1.Kiekvienos konsultacijų sesijos protokolo projektą per 8 kalendorines dienas parengia posėdį rengiančios šalies atsakovės sekretoriato narys. Protokolo projektas perduodamas kitos šalies sekretoriato nariui, kad ta šalis pateiktų savo pastabas. Ji pastabas gali pateikti per 8 kalendorines dienas.

               2.Protokole apibendrinamos konsultacijų sesijos ir, kai taikytina, nurodomi:

               (a)pateikti dokumentai,

               (b)visi pareiškimai, kuriuos viena iš šalių paprašė įtraukti į protokolą, ir

               (c)padarytos išvados, be kita ko, dėl konsultacijų trukmės pratęsimo.

               3.Protokolo priede pateikiamas kiekvienos delegacijos narių sąrašas, kuriame nurodomi visų posėdyje dalyvavusių asmenų vardas, pavardė ir pareigos.

               4.Sekretoriatas patikslina protokolo projektą remdamasis gautomis pastabomis. Patikslintą protokolo projektą šalys patvirtina per 28 kalendorines dienas nuo sesijos dienos arba iki bet kurios kitos šalių sutartos datos. Patvirtinus protokolą, pasiektas susitarimas šalims įsigalioja konsultacijų sesijoje, kurioje ta išvada buvo priimta.

               5.Jei konsultacijos vyksta raštu, jų rezultatai įrašomi į kito Komiteto posėdžio protokolą. Konsultacijų metu pasiektas susitarimas šalims įsigalioja konsultacijų sesijoje, kurioje ta išvada buvo priimta.

               6 taisyklė

               1.Šalys visomis išgalėmis stengiasi pasiekti abi šalis tenkinantį klausimo sprendimą per 2 taisyklėje nurodytą konsultacijų laikotarpį. Jei šalys pasiekia susitarimą, jis joms yra privalomas.

               2.Taikant Susitarimo 63 straipsnio 3 dalies trečią pastraipą, 2 taisyklėje nurodytas konsultacijų laikotarpis laikomas pasibaigusiu, kai jis baigiasi ir šalys nesusitaria jo pratęsti, išskyrus atvejus, kai konsultacijos neįvyksta dėl importuojančios šalies kaltės.